Abuja ne babban birnin tarayyar Nigeria. Birni ne babba mai girman gaske, birnin ya koma na tarayya ne tun a lokacin mulkin Babangida a shekarar 1991 wanda kafin lokacin tarayya a birnin Legas take. Birnin Abuja yakasance birni ne gagara-misali saboda birnin ya kunshi abubuwa da dama wanda ido ne kadai zai iya tabbatar da haka. Manyan Ma'aikatu, Makarantu, filayen jiragen sama, stadium da dai sauran manyan-manyan ma'aikatun gwamnati wanda suke juya akalar kasar baki daya. Acikin birnin Abuja akwai mutane akalla 776,298 a kidayar shekarar 2006, kasancewar birnin na tarayya ne wato ya tara duk jinsin mutane da kabilun dake Nijeriya gaba daya, kowacce jiha a Nijeriya tanada wakilai a sassa daban-daban a cikin Abuja domin ganin sun wakilci jiharsu a fage da dama na ciyar da jiharsu gaba. Acikin birnin Abuja akwai wuraren shakatawa da dama ko wuraren bude ido musamman ga baki, wadanda suke muradin kashe kwarkwatar ido ta fagen kallon abubuwan ban al'ajabi, da debe kewa.